Geringde lipvis - Wikipedia
Die Geringde lipvis (Hologymnosus doliatus) is 'n vis wat voorkom in die Indiese-Pasifiese area, die suidelike Rooisee en aan die ooskus van Afrika vanaf Oman tot by Margate. In Engels staan die vis bekend as die Pastel ringwrasse.
Die vis se lyf is reghoekig en dun en bedek met klein, fyn skubbetjies. Die sylyn buig afwaarts agter by die dorsale vin. Die onvolwasse vissies is goud of silwer kleurig met drie horisontale strepe oor die lyf. Soos die vis groei breek die lyne op in kolle en later word hulle breë, vertikale, oranje strepe. Die vis word in sy volgende fase oranje of liggroen met 20 – 30 vertikale strepe op die lyf. Mannetjies word lig blou-groen tot lig rooi of geel met blou strepe. Ongeag die fase van die vis se lewenssiklus, daar is altyd 'n donker kol by die punt van die operkulum. Die vis word tot 50 cm groot.
Die vis leef in oopsee koraal en rotsriwwe in water wat tot 30 m diep is en eet hoofsaaklik vis en skaaldiere. Die onvolwasse vissies swem in klein groepies saam naby die bodem terwyl die volwasse visse een-een bokant die riwwe swem.